|  |
| --- |
| Ympäristöministeriökirjaamo.ym@ymparisto.fi |
|  |
| Lausuntopyyntö 25.4.2016 (YM008:00/2015) |
| Turvallisuus- ja kemikaaliviraston (Tukes) lausunto |

Ympäristöministeriö on pyytänyt Tukesin lausuntoa luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta.

Tukes lausuu seuraavaa:

## Yleistä

Uudistuksessa ajanmukaistettaisiin laki ympäristövaikutusten arviointimenettelystä vastaamaan ympäristövaikutusten arviointimenettelystä annetun direktiivin (2014/52/EU) muutoksia. Tärkeimmät muutokset Tukesin toiminnan kannalta (kaivokset ja kemikaalit) liittyvät ympäristövaikutusten arvioinnin laadun varmistamiseen. Osaamista vaaditaan sekä hankkeesta vastaavalta että yhteysviranomaiselta. Keskittymällä YVA:ssa olennaisimpiin vaikutuksiin saadaan YVA-selvitykset selkeimmiksi ja luettavimmiksi. Yhteysviranomaisen tekemä perusteltu päätelmä kiteyttää vaikutukset aiempaa selvemmin, jolloin niiden hyödyntäminenkin lupakäsittelyssä on helpompaa.

## Ennakkoneuvontamenettely

Lakiin ehdotetaan lisättäväksi säännös ennakkoneuvottelumenettelystä (12 §). Menettely ei olisi pakollinen, mitä Tukes pitää hyvänä ratkaisuna, koska resurssien hallinnan kannalta tarpeen mukaan neuvotteleminen on jatkossakin järkevintä.

## Kaivoslaki

HE-luonnoksen sivulla 12 esitellään kaivoslakia. Tukes huomauttaa, että kaivoslain säädösnumero on 621/2011 ja Turvallisuus- ja kemikaalivirasto kirjoitetaan isolla alkukirjaimella.

## Kemikaaliturvallisuuslaki

HE-luonnoksen sivulla 17 esitellään vaarallisten kemikaalien ja räjähteiden käsittelyn turvallisuudesta annettua lakia (390/2005, jäljempänä kemikaaliturvallisuuslaki). Toinen kappale kuuluu (Tukesin esittämät muutokset punaisella):

Lain 23 §:n mukaan vaarallisen kemikaalin laajamittaista teollista käsittelyä ja varastointia saa harjoittaa vain Turvallisuus- ja kemikaaliviraston luvalla. Lupahakemuksessa on esitettävä tiedot ja selvitykset suunnitellusta toiminnasta ja turvallisuusjärjestelyistä. Lain 25 §:n mukaan toiminnanharjoittajan on esitettävä lupaa hakiessaan ympäristövaikutusten arviointiselostus, jos kyse on YVA-laissa tarkoitetusta hankkeesta. Siltä osin kuin arviointiselostukseen sisältyy tämän lain säännösten soveltamiseksi tarpeelliset tiedot ympäristövaikutuksista, ei samoja tietoja vaadita uudestaan. Luvasta on käytävä ilmi, miten ympäristövaikutusten arviointimenettelystä annetun lain mukainen arviointi on otettu huomioon.

Samassa luvun kolmannessa kappaleessa todetaan, että lupamenettelystä säädetään tarkemmin maakaasun käsittelyn turvallisuudesta annetussa valtioneuvoston asetuksessa (551/2009). Tässä yhteydessä olisi tarpeen mainita vaarallisten kemikaalien käsittelyn ja varastoinnin valvonnasta annettu valtioneuvoston asetus (685/2015), jossa säädetään tarkemmin kemikaaleja koskevista lupamenettelyistä.

Neljäs kappale kuuluu (Tukesin esittämät muutokset punaisella):

Lain 23 a §:n mukaan edellytyksenä 23 §:ssä tarkoitetun luvan myöntämiselle on, että toiminnanharjoittaja on osoittanut toiminnan täyttävän lain 2 luvun mukaiset turvallisuusvaatimukset. Lupaan voidaan liittää näiden vaatimusten täyttämiseksi tarpeellisia ehtoja.

Viidennen kappaleen mukaan kemikaaliturvallisuuslaissa ei olisi erillisiä säännöksiä asianosaisten kuulemismenettelystä. Ne on kuitenkin myöhemmin lisätty lakiin omaksi 12 a luvuksi (muutos 358/2015); erityisesti 104 c §, jota sovelletaan täydentävästi hallintolain säännösten lisäksi.

## Hankeluettelo

YVA-lakiluonnoksen liitteen 1 hankeluettelon kohta 6 e) ”vaarallisten kemikaalien ja räjähteiden käsittelyn turvallisuudesta annetussa laissa (390/2005) tarkoitettuja vaarallisia kemikaaleja laajamittaisesti valmistavat tehtaat” on epäselvä. Kohta jättää auki, viitataanko laajamittaisuudella valmistusmääriin vai toiminnan laajuuteen. Vaarana on säännöksen tulkinta tavalla, että kaikki laajamittaiset kohteet kuuluisivat soveltamisalaan, mikä ei ole tarkoituksenmukaista (eikä näin ole tähän mennessä tehtykään). Tiukasti tulkittuna kuitenkin esimerkiksi räjähteiden valmistus siirrettävällä ajoneuvolla kuuluisi tähän ryhmään.

Ehdotettu kohta vastaa nykyistä säännöstä ympäristövaikutusten arviointimenettelystä annetun valtioneuvoston asetuksen (713/2006) 6 §:n 1 momentin kohdassa 6 e). Tukesin kokemuksen mukaan tämän kohdan tulkinnassa on ollut epäselvyyksiä ja vaihtelevuutta.

Tukes ehdottaa, että YVA-lakiluonnoksen liitteen 1 kohta 6 e) muutetaan tiettyjen julkisten ja yksityisten hankkeiden ympäristövaikutusten arvioinnista annetun Euroopan Unionin direktiivin 2011/92/EU liitteen I kohdan 6 mukaiseksi:

*Kemianteollisuuden laitoskombinaatit eli laitokset, joissa valmistetaan teollisessa mittakaavassa aineita kemiallisilla muuntoprosesseilla, joissa on useita yksikköjä yhdessä toiminnallisesti toisiinsa liitettyinä ja joissa tuotetaan*

*a) orgaanisia peruskemikaaleja;*

*b) epäorgaanisia peruskemikaaleja;*

*c) fosfori-, typpi- tai kaliumpohjaisia (yksi- tai moniravinteisia) lannoitteita;*

*d) perusaineita kasvinsuojelu- tai eliöntorjunta-aineisiin;*

*e) perusaineita farmaseuttisiin tuotteisiin kemiallisella tai biologisella menetelmällä;*

*f) räjähdysaineita.*

Tällä muutoksella pelkkä kemikaalien sekoitus tai laimentaminen jäisi pois soveltamisalasta ja viittaamalla useisiin yksiköihin ymmärretään, ettei kyse voi olla aivan pienestä laitoksesta.

Pääjohtaja Kimmo Peltonen

Johtaja Juha Karjalainen

Lisätietoja lausunnosta antaa ryhmäpäällikkö Leena Ahonen puh. 029 5052 487, etunimi.sukunimi@tukes.fi.

# Tiedoksi

TEM / TMO